กรมส่งเสริมสหกรณ์ คัดเลือกสหกรณ์ดีเด่นแห่งชาติ ในโอกาสวันพืชมงคลปีนี้ เป็นขวัญกำลังใจ สร้างความภูมิใจให้สมาชิกสหกรณ์
นายวิศิษฐ์ ศรีสุวรรณ์ อธิบดีกรมส่งเสริมสหกรณ์ กล่าวว่า ในโอกาสวันพืชมงคลของทุกปี นอกจากมีงานพระราชพิธีพืชมงคลจรดพระนังคัลแรกนาขวัญแล้ว ยังมีการพระราชทานโล่รางวัลแก่เกษตรกร สถาบันเกษตรกรและสหกรณ์ดีเด่นแห่งชาติ โดยในปีนี้ ตรงกับวันจันทร์ที่ 10 พฤษภาคม 2564 สถาบันเกษตรกรที่ได้รับการคัดเลือกจะเข้ารับพระราชทานโล่และเงินรางวัลที่เหมาะสมกับสถานการณ์โรคโควิด-19 ซึ่งกรมส่งเสริมสหกรณ์ได้คัดเลือกสหกรณ์ดีเด่นแห่งชาติแต่ละประเภทเพื่อยกย่องประกาศเกียรติคุณและเผยแพร่ผลงานดีเด่นของสหกรณ์ให้สาธารณชนทั่วไปได้รู้จักและยึดถือเป็นแบบอย่างในแนวทางการปฏิบัติงาน อีกทั้งยังเป็นการเสริมสร้างให้เกิดขวัญกำลังใจในการสร้างผลงานที่เป็นประโยชน์ต่อส่วนรวมยิ่งขึ้น ซึ่งจะส่งผลดีต่อประเทศโดยรวมสำหรับปีนี้มีสหกรณ์ดีเด่นแห่งชาติจำนวน 6 แห่ง และกลุ่มเกษตรกรดีเด่นแห่งชาติ 2 แห่ง ประกอบด้วย สหกรณ์การเกษตร ไชยา จำกัด จังหวัดสุราษฎร์ธานี สหกรณ์โคนมไทย-เดนมาร์กพัฒนานิคม จำกัด จังหวัดลพบุรี สหกรณ์ออมทรัพย์สาธารณสุขพัทลุง จำกัด จังหวัดพัทลุง ร้านสหกรณ์พนักงานโรงพยาบาลบ้านแพ้ว จำกัด จังหวัดสมุทรสาคร สหกรณ์บริการไออาร์พีซี จำกัด จังหวัดระยอง สหกรณ์เครดิตยูเนี่ยนรวมน้ำใจท่ายาง จำกัด จังหวัดเพชรบุรีส่วนกลุ่มเกษตรกรดีเด่นแห่งชาติ จำนวน 2 แห่ง ได้แก่ กลุ่มเกษตรกรทำนากุดประทาย จังหวัดอุบลราชธานีและกลุ่มเกษตรกรปลูกหม่อนเลี้ยงไหมดงบัง จังหวัดชัยภูมิ